РЕПУБЛИКА СРБИЈА

НАРОДНА СКУПШТИНА

Одбор за људска и мањинска права и

равноправност полова

Број: 06-2/461-13

17. фебруар 2014. године

Б е о г р а д

**ПРЕДСЕДНИКУ**

**НАРОДНЕ СКУПШТИНЕ РЕПУБЛИКЕ СРБИЈЕ**

 На основу члана 84. став 8. Пословника Народне скупштине, председник Одбора за људска и мањинска права и равноправност полова доставља

**И Н Ф О Р М А Ц И Ј У**

**о**

**јавном слушању на тему:**

**„Национална имплементација препорука CEDAW комитета Уједињених нација и CAHVIO Конвенције Савета Европе (Истанбулска конвенција)“**

 Одбор за људска и мањинска права и равноправност полова Народне скупштине, на основу одлуке Одбора од 20. новембра 2013. године, одржао је 3. децембра 2013. године јавно слушање на тему **„**Национална имплементација препорука CEDAW комитета Уједињених нација и CAHVIO Конвенције Савета Европе (Истанбулска конвенција)“.

 Јавном слушању су присуствовали: Гордана Чомић, потпредседник Народне скупштине, Мехо Омеровић, председник Одбора за људска и мањинска права и равноправност полова; Теодора Влаховић, Тамара Трипић, Петар Кунтић, Бојана Божанић, Злата Ђерић, Олена Папуга, чланови Одбора; Биљана Илић Стошић, Весна Јовицки, Милица Војић Марковић, заменици чланова Одбора; Марија Обрадовић, Горица Гајић, Биљана Хасановић Кораћ, народни посланици; Стана Божовић, државна секретарка у Министарству рада, запошљавања и социјалне политике; Бранкица Јанковић, државна секретарка у Министарству рада, запошљавања и социјалне политике; Сузана Пауновић, директорка Канцеларије за људска и мањинска права; Antje Rothemund, шефица мисије Савета Европе у Београду; Asya Varbanova, директорка UN Women; Тања Игњатовић, Аутономни женски центар; Лепојка Чаревић Митановска, „Из круга“; Ана Саћиповић, Удружење Ромкиња „Освит“; Биљана Бранковић, независна истраживачица-консултанткиња за женска права; Јасмина Бенмансур, помоћник министра, Нина Фира, помоћник министра, Ненад Јовановић, Министарство правде и државне управе; Мухедин Фијуљанин, државни секретар, Министарство просвете, науке и технолошког развоја; Предраг Перуничић, Министарство омладине и спорта; Љиљана Пришовић Фелбаб, Биљана Лазаревић, Министарство унутрашњих послова; Снежана Пантић Аксентијевић, Рајка Перуновић, Министарство здравља; Владимир Пешић, Мирјана Булатовић, Министарство рада, запошљавања и социјалне политике; Наталија Мићуновић, Драган Кнежевић, Јасна Вујачић, Љиљана Топић, Министарство рада, запошљавања и социјалне политике, Управа за родну равноправност; Милана Лазић, Тим за социјално укључивање и смањење сиромаштва Владе Републике Србије; Гордана Стевановић, Драгана Грабовица, Љерка Ећимовић, Елвира Тот, Заштитник грађана; Емила Спасојевић, Повереник за заштиту равноправности; Милева Јокић, Канцеларија за европске интеграције; Анита Беретић, Покрајински секретаријат за привреду, запошљавање и равноправност полова; Весна Шијачки, Катарина Крајновић, Владислава Игић, Завод за равноправност полова АП Војводине; Елина Чуковић, Амбасада Финске; Маринела Митровић, Делегација Европске Уније; Зорица Скакун, UN Women; Зорана Антонијевић, Наташа Шакота, Мисија ОЕБС у Србији; Даша Духачек, Центар за студије рода и политике; Љиљана Недељковић, Национална служба за запошљавање; Нина Живановић, Канцеларија за родну равноправност градске општине Врачар; Марина Миловановић, Комисија за родну равноправност градске општине Земун; Нела Данчетовић, Комисија за родну равноправност градске општине Краљево; Братислав Минкић, Комисија за родну равноправност општине Нишка бања; Салко Карадаревић, Градска управа Шабац; Витомир Михајловић, Ненад Васић, Живојин Митровић, Љуан Кока, Национални савет ромске националне мањине; Данијела Лакатош, Центар за права мањина; Душица Попадић, Инцест траума центар; Катарина Ђокић, Владимир Ерцег, Маја Бјелош, Београдски центар за безбедносну политику; Ђурђица Ергић, Јелена Костић, Катарина Пејовић, Ромски женски центар „Бибија“; Слободанка Васић, Маја Васић, Валентина Марковић, Горан Санојевић, Милорад Поповић, Женски ромски центар „Велики Црљени“; Ирена Махмудовић, Сузана Салијевић, Гордана Јовановић, Удружење Ромкиња „Освит“; Миломирка Насковска, Рената Јанасковска, Бранкица Ванеска, Добрила Ванеска, Весна Ћеримовић, Удружење Рома „Нови Бечеј“; Зорица Гудовић, Реконструкција „Женски фонд“; Вјера Рудовић, Удружење „Жена“; Љерка Мезга Ћурчин, Тамара Митић, Ремзика Салијевић, Женски простор Ниш; Радмила Нешић, Јасмина Милић, НВО Тернипе; Јелена Аврамовић, Марија Стевуљевић, NDI; Бојана Балевић, НВО Праксис; Јелена Џомбић, Хелсиншки одбор за људска права; Кристина Тубић, ЈУКОМ; Весна Јовановић, Зорица Станојевић, Лела Усковић, Светлана Илић, Снежана Станојевић, Лепа Недељковић, Сања Лукић, Мима Гајић, Ромске здравствене медијаторке; Даница Јовановић, Весна Алавања, Марија Ковачев, Килино Стојков.

 Јавно слушање је отворио председник Одбора за људска и мањинска права и равноправност полова Народне скупштине **Мехо Омеровић**. Поздрављајући све присутне, он је истакао да је Србија ратификовала најважније међународне конвенције које имају за циљ борбу против дискриминације и насиља над женама, а то су свакако: Конвенција УН о елиминисању свих облика дискриминације жена и Конвенција Савета Европе о спречавању и борби против насиља над женама и насиља у породици (Истанбулска конвенција).

 Када је реч о Конвенцији УН, ове године Србија је у Женеви представила свој други и трећи периодични извештај о примени ове конвениције и добијене су одређене препоруке Комитета УН. Истанбулска конвенција је ратификована у Народној сккупштини 31. октобра ове године и пред нама се налазе бројне активности у циљу њене имплементације и усклађивања законодавства.

 Такође је нагласио да се јавно слушање одржава на Међународи дан особа са инвалидитетом. Жене са инвалидитетом су у посебно неповољном положају и вишеструко су дискриминисане – на основу пола и на основу инвалидитета, оне су чешће незапослене, економски зависне и самим тим чешће су жртве насиља. Због тога је посебан део овог јавног слушања посвећен њиховом положају и правима.

 **Antje Rothemund**, шеф мисије Савета Европе у Београду, истакла је да је Конвенција Савета Европе о спречавању и борби против насиља над женама и насиља у породици, једини правно-обавезујући инструмент у Европи који се односи на ово озбиљно кршење људских права. Она има за циљ „нулту толеранцију“ на насиље над женама и насиље у породици. Прихватањем Конвенције, владе се обавезују да измене своје законе, да предузму практичне мере и да употребе сва средства за ефикасну превенцију и борбу против насиља над женама и насиља у породици. Конвенција ће да ступи на снагу када јe ратификује 10 од 47 држава чланица Савета Европе. Србија је осма земља која је ратификовала Конвенцију. Ускоро се очекују још два потписа па се може претпоставити да ће Конвенција ступити на снагу почетком 2014. године.

 Конвенција предвиђа да следећи облици насиља над женама представљају кривично дело: физичко насиље, психичко насиље, сексуално насиље, сексуално узнемиравање, принудни брак, генитално сакаћење и прогањање. Она се заснива на пет принципа које могу да буду смернице за рад влада, невладиних организација и других учесника. То су превенција, заштита, процесуирање, политике интеграције и мониторинг. У погледу мониторинга, обавестила је учеснике да је у Савету Европе у току успостављање мониторинг механизма за Истанбулску конвенцију – ГРЕВИО, који ће почети да ради након што Конвенција ступи на снагу. Такође је упознала присутне да је Парламентарна скупштина Савета Европе издала Приручник за парламентарце о Истанбулској конвенцији која је доступна на српском језику.

 Упознала је присутне са мерама које се предузимају у оквиру Европске уније, а имају за циљ борбу против насиља над женама, као што је усвајање Директиве о правима жртава из 2012. године и Резолуција Европског парламента о приоритетима нове ЕУ политике у борби против насиља над женама. Она је истакла да Савет Европе снажно подржава Европску унију да потпише и ратификује Истанбулску конвенцију.

 Истакла је да Одбор за људска и мањинска права и равноправност полова Народне скупштине и Женска парламентарна мрежа имају значајну улогу у имплементацији Истанбулске конвенције у Србији.

 На крају је нагласила да Истанбулска конвенција шаље једну важну поруку, а то је да се насиље над женама и насиље у породици не може више посматрати као приватан проблем, већ оно представља кршење људских права. Стога државе имају обавезу да спрече такво насиље, заштите жртве и казне починиоце.

 **Asya Varbanova***,* директор UN Women за Србију, истакла је да Конвенција Уједињених нација о елиминисању свих облика дискриминације жена (CEDAW конвенција) представља вероватно најзначајнији међународни уговор за заштиту права жена. Она се односи на политичка и културна права, али има у виду и економску и социјалну димензију дискриминације жена. Конвенција садржи три основне обавезе држава чланица које имају за циљ елиминацију дискриминације жена и оне представљају основу за CEDAW комитет када припрема своје препоруке за државе чланице. Прва обавеза се састоји у томе да држава треба да осигура да не постоји директна и индиректна дискриминација у законима. Друго, државе су дужне да ефикасно унапреде положај жена кроз конкретне политике и програме. Треће, обавеза је државе да предузме мере како би се превазишли постојећи стереотип.

 У закључним запажањима која је Комитет усвојио када је реч о извештају Републике Србије, истиче се да је напредак учињен нарочито када је реч о законодавном оквиру. Оно што, међутим, изазива забринутост и на шта се углавном односе препоруке Комитета, јесте имплементација закона, стратегија и политика. Потребно је даље радити на подизању свести жена о њиховим правима, јачати капацитете и обезбедити ресурсе за примену донетих закона, стратегија и акционих планова. Такође је потребно израдити и примењивати индикаторе за праћење унапређења положаја жена. Комитет је захтевао да се нарочита пажња посвети посебно осетљивим групама жена и њиховим специфичним потребама, као што су Ромкиње, жене са инвалидитетом, жене погођене ратом, жене које живе са ХИВ-ом, лезбејке и др. Комитет је посебно забринут због повећаног броја убистава жена и различитих облика насиља над женама. Стога је Комитет позвао Србију да у року од две године достави информацију о предузетим мерама у циљу спровођења препорука које се односе на сузбијање насиља над женама.

 На крају је истакла да закључна запажања представљају добру основу за дефинисање приоритета у наредном периоду и истакла да су Уједињене нације и специјализоване УН агенције у Србији спремне да пруже подршку Влади, Парламенту и невладиним организацијама за унапређење положаја жена у Србији.

 **Бранкица Јанковић**, државни секретар у Министарству рада, запошљавања и социјалне политике, истакла је да је државна делегација Републике Србије на 55. заседању Комитета за елиминацију дискриминације жена, у Женеви, 18. јула ове године, представила Други и Трећи периодични извештај о примени CEDAW Конвенције за период 2007-2009. Навела је, да је у својству шефа делегације, поред осталих чланова делегације, непосредно учествовала у дијалогу са Комитетом за елиминацију дискриминације жена. Делегација је упознала Комитет са законодавним активностима у Републици Србији и усвајањем сета стратешких и оперативних докумената којима се регулише питање родне равноправности и унапређење положаја жена и који се налазе у фази пуне имплементације. Посебно је истакнут значај националних механизама који су надлежни за ову област, као што су Одбор за људска и мањинска права и равноправност полова, Женска парламентарна мрежа и Комисија за спровођење Националног акционог плана за примену Резолуције 1325 СБ УН, у оквиру Народне скупштине. Такође, указано је на деловање Савета за родну равноправност, Управе за родну равноправност Министарства рада, запошљавања и социјалне политике (чија је једна од надлежности управо спровођење препорука Комитета), као независних механизама - Повереника за заштиту равноправности и Заштитника грађана. Делегација је упознала Комитет са активностима Републике Србије у циљу спречавања и борбе против насиља над женама и насиља у породици, као и на побољшању положаја жена Ромкиња, жена са инвалидитетом и осталих вишеструко дискриминисаних група. Истакла је да су извештај и наступ делегације током трајања заседања, од стране Комитета, оцењени веома добро.

 Поводом обележавања Међународног дана особа са инвалидитетом нагласила је да се Министарство рада, запошљавања и социјалне политике посебно ангажује на промоцији и заштити права и унапређењу положаја особа са инвалидитетом уопште, а да се посебна пажња посвећује побољшању положаја жена са инвалидитетом. Министарство финансира пројекте који промовишу принцип једнаких могућности особа са инвалидитетом, а посебно жена, кроз различите информативне и едукативне кампање на територији целе Републике.

 **Стана Божовић**, државни секретар у Министарству рада, запошљавања и социјалне политике, истакла је да је Република Србија углавном усвојила законске и стратешке документе у области унапређења људских права. Навела је да је у циљу побољшања имплементације закона у овој области у Србији усвојен Програм образовања за унапређивање родне равноправности при Правосудној академији, Криминалистичко-полицијској академији и Служби за управљање кадровима Владе Републике Србије. По питању унапређења положаја Ромкиња изнела је да је у својству председнице Савета за равноправност полова Владе Републике Србије именовала члана савета, представницу Ромске женске мреже, која ће бити задужена за посебну пажњу у развијању владиних политика које су важне за побољшање положаја Ромкиња, као и да је цела буџетска линија за пројекте организација цивилног друштва у оквиру родне равноправности, ове године опредељена за пројекте чији фокус ће бити унапређивање положаја Ромкиња.

 Такође, изнела је да је у циљу успостављања делотворније сарадње са представницима организација цивилног друштва, Савет за равноправност полова започео дијалог који треба да резултира потписивањем меморандума о сарадњи између Савета за равноправност полова Владе Репубике Србије и невладиних организација.

 Говорећи о протоколу о сарадњи са институцијама које пружају услуге жртвама насиља, истакла је да је поред општег протокола о сарадњи институција, ове године донет посебан протокол о поступању у случајевима насиља при центрима за социјални рад и у полицији, као и да је процес развијања протокола о сарадњи институција ове године спуштен и на локални ниво кроз пројекат који се уз помоћ УНДП-а спроводи под називом „Интегрисани одговор на насиље над женама“.

 Када је реч о Истанбулској конвенцији, подсетила је да је Народна скупштина 31. јула 2013. године донела Закон о потврђивању Конвенције Савета Европе о спречавању и борби против насиља над женама и насиља у породици. Посебно је истакла да Конвенција наглашава дужност страна уговорница да у потпуној посвећености приступе изради родно осетљивих политика и да при том сарађују са удружењима грађана и цивилним друштвом. Указала је да подаци центара за социјални рад за 2012. годину показују да постоји велики број различитих облика насиља и изнела статистичке податке. С тим у вези истакла је да сматра да још увек не можемо бити задовољни бројем и географским распоредом сигурних кућа. Истичући значај потвђивања Конвенције Савета Европе, нагласила је да се у предстојећем процесу националне имплементације Конвенције планира усаглашавање домаћег законодавства са одредбама Конвенције, као и формирање координационог тела за спровођење, праћење и процену политика и мера за спречавање и борбу против насиља над женама и насиља у породици.

 **Сузана Пауновић,** директор Канцеларије Владе Републике Србије за људска и мањинска права навела је да Канцеларија припрема извештаје на основу преузетих међународних обавеза и да је Србија потписница осам основних међународних уговора из области људских права. Истакла је да до сада Србија има преко 400 препорука које је добила на основу свих ратификованих конвенција и преузетих међународних обавеза и указала да не постоји једно тело на нивоу Србије које би пратило како се имплементирају ове препоруке. Навела је да је Канцеларија за људска и мањинска права заједно са Канцеларијом Уједињених нација у Београду, у претходних пар месеци, радила на успостављању тог националног механизма. Успостављање овог механизма представља испуњење препоруке из Универзалног периодичног прегледа, као и препоруке високе комесарке УН гђе Нави Пилај. Навела је да ће национални механизам званично бити представљен 10. децембра на дан људских права, и истакла значај формирања овог тела имајући у виду чињеницу да нас очекују преговарачка поглавља 23. и 24. Такође је истакла да немамо тако дуг период за имплементацију свих препорука, јер постоје препоруке о чијем спровођењу ћемо морати да извештавамо за две године. На крају је закључила да је због свега наведног битно да овај механизам профункционише већ почетком следеће године.

 **Биљана Бранковић**, независни истраживач-консултант за женскаправа је указала да ће бити потребне озбиљне и темељне промене како бисмо ускладили свој законски и стратешки оквир са Истанбулском конвенцијом, а посебно у институционалим политикама и праксама. Бићемо у обавези да дефинишемо нека нова кривична дела, нпр. прогањање и да редефинишемо нека постојећа кривична дела, нпр. силовање.

 Конвенција захтева стандард „дужне приљежности“ или потпуне посвећености државе у превенцији насиља, заштити жртава, процесуирању и кажњавању починилаца. Стандард дужне приљежности у ствари подразумева одговорност државе ако: олакшава, условљава, прилагођава, толерише, оправдава или даје изговор за насилне акте приватних лица, односно, услед недостатка воље државе да спречава, контролише, исправља или санкционише насилне акте приватних лица путем својих извршних, законодавних или судских органа.

 Даље је указала да постоји велика несразмера између броја жртава које су евидентирали центри за социјални рад и мера, судских поступака и интервенција које су ти центри предузели у циљу заштите жртава. Постоји тренд да се жртве све чешће обраћају центру за социјални рад, што може са једне стране да представља позитиван тренд јер указује на пораст поверења у ове институције. Међутим, у већини (четири петине) регистрованих случајева насиља, центри за социјални рад нису покретали судске поступке. Током 2012. године, центри за социјални рад су евидентирали 9325 жртава насиља у породици и 3017 деце - сведока насиља у породици. Те године, центри за социјални рад су покренули 2025 судских поступака у корист жртава: нпр. поступак за изрицање мера заштите од насиља у породици, кривичну пријаву против починиоца, поступак за доношење привремене мере принудног лечења починиоца и сл.

 Центри за социјални рад у многим случајевима не реагују на насиље покретањем судских поступака из своје надлежности док се насиље не устали, већ радије прибегавају мерама праћења и контроле и саветодавног рада и усмеравања. Поставља се питање са ким саветодавно раде, са жртвом, починиоцем или са обоје? С тим у вези подсетила је да Конвенција забрањује медијацију, помирење и алтернативно разрешење спорова. Образац нереаговања или одложеног реаговања је у супротности са захтевима Истанбулске конвенције, као и са стандардом дужне приљежности који налаже да институције треба да делују превентивно, да би ефикасно и правовремено спречиле наставак односно понављање насиља.

 Када је реч о поступању јавног тужиоца, указала је да у великом броју случајева тужилац одбацује пријаву, а најчешће из разлога што се жртва не придружује кривичном гоњењу. Такође, јавни тужилац по добијању кривичне пријаве најчешће не разговора са жртвом, већ то препушта полицији. Ово није у складу са чл. 55. Истанбулске конвенције који предвиђа да судски поступци за кривична дела наведена у Конвенцији не зависе од пријаве или жалбе коју подноси жртва - поступак се може наставити и ако жртва повуче своју изјаву, односно пријаву.

 Постоји позитиван тренд пораста броја кривичних пријава за кривично дело насиља у породици (у периоду 2004-2011 тај број се повећао 3,5 пута) што се може тумачити порастом поверења жртава у правосудни систем и полицију, развијањем свести о кажњивости овог кривичног дела (услед медијских акција женских НВО), као и већим сензибилитетом полиције (која показује већу спремност да покреће кривичне пријаве).

 Међутим, постоје озбиљни проблеми у имплементацији закона: казнена политика судова према починиоцима веома је блага јер знатан број осуђених пролази са условном казном. Пропорција условних осуда драматично расте (број условних осуда порастао је 6,7 пута од 2004. до 2011), док пропорција затворских казни у истом периоду остаје на приближно истом нивоу. Овај образац је још проблематичнији ако имамо у виду поменути тренд знатног пораста броја кривичних пријава у том периоду: независно од тога што је број кривичних пријава од 2004. до 2011. порастао 3,5 пута, број починилаца који бивају осуђени на затворску казну није пропорционално порастао, већ су постојале само мање флуктуације. Стога поставља питање какву друштвену поруку шаље правосудни систем оваквом казненом политиком? Бивају ли жртве обесхрабрене да траже правду?

 Такође је истакла значај општих и специјализованих услуга за жртве свих облика насиља, укључујући и децу – сведоке. Стандарди Савета Европе подразумевају следећи минимум сервиса за жртве:

* бар једна бесплатна национална СОС линија за жртве свих облика насиља над женама доступна 24 сата дневно 7 дана у недељи;
* локални СОС телефони (број СОС телефона у складу са величином популације);
* по једна специјализована сигурна кућа у сваком региону, укупно 1 породично место на 10 000 становника, које су доступне женама са специфичним потребама;
* један кризни центар за жртве сексуалног насиља на 200 000 жена;
* један центар за пријављивање сексуалног насиља на 400 000 жена.

 Она је истакла да је број сервиса у Србији далеко испод минималних стандарда Савета Европе:

* немамо националну СОС линију (пилот пројекат регионалне линије у Војводини); већину специјализованих СОС телефона (24) воде женске НВО, а 5 центри за социјални рад (Бранковић, 2012);
* Србија нема довољно породичних места у сигурним кућама и оне нису адекватно географски распоређене, а поставља се и питање доступности за жене са инвалидитетом и друге жене са специфичним потребама;
* немамо кризне центре за жртве сексуалног насиља (ипак, већина НВО пружа неке од услуга подршке/саветовања жртвама сексуалног насиља);
* немамо центре за пријављивање сексуалног насиља.

 **Тамара Трипић**, народни посланик, заменик председнка Одбора за људска и мањинска права и равноправност полова је присутне упознала са областима у којима се очекује активнија улога Народне скупштине у примени препорука CEDAW комитета, као и у примени Истанбулске комисије.

 На почетку је истакла да је CEDAW комитет у закључним запажањима позвао Србију да подстакне Народну скупштину да, у складу са својим надлежностима, предузме неопходне мере у вези са применом и праћењем ових закључних запажања.

 Она је истакла да је по први пут Народна скупштина била укључена у процес извештавања, односно представљања Другог и Трећег периодичног извештаја у јулу месецу у Женеви. Као представница Одбора за људска и мањинска права и равноправност полова, учествовала је у делегацији РС и представила активности Народне скупштине. Што се тиче самих закључних запажања, и нарочито области у којима је Комитет изразио забринутост и дао одређене препоруке са становишта надлежности Народне скпштине, указала је на следеће препоруке Комитета:

 Прва се односи на недовољну информисаност жена о њиховим правима према Конвенцији. Стога сматра да би у кампањама подизања свести Народна скупштина и народни посланици могли да имају већу иницијативу и већу улогу јер су народни посланици представници грађана и грађанки Србије.

 Комитет је такође констатовао да се Закон о забрани дискриминације и Закон о равноправности полова недовољно ефикасно спроводе, као и да није регулисан концепт вишеструке дискриминације, нити је обезбеђена бесплатна правна помоћ што онемогућава жене да остваре заштиту од дискриминације. Тамара Трипић је подсетила да је на овај проблем указала и Повереница за равноправност приликом представљања свог годишњег извештаја пред Одбором за људска и мањинска права и равноправност полова. И у овом случају, улога Народне скупштине је значајна, нарочито кроз контролну функцију и Народна скупштина и надлежни одбори би могли више пажње да посвете управо спровођењу ова два закона. Поред тога, потребно је припремити одговарајуће измене закона како би се регулисала вишеструка дискриминација као нарочито тежак облик дискриминације.

 Комитет је препоручио предузимање мера за побољшање видљивости Заштитника грађана и Повереника за заштиту равноправности, као и да се ове институције организационо ојачају. С тим у вези, Тамара Трипић је истакла да је Народна скупштина ове године разматрала годишњи извештај Заштитника грађана и Повереника за заштиту равноправности и да је усвојила одређене закључке у циљу унапређења стања у овим областима. Закључци су достављени Влади и другим надлежним институцијама, и треба инсистирати на њиховом ефикасном спровођењу.

 Истакла је значајан допринос Повереника за заштиту равноправности у спровођењу активности Женске парламентарне мреже.

 Комитет указује и на потребу укључивања организација цивилног друштва у вези са креирањем и спровођењем политика родне равноправности. С тим у вези Тамара Трипић је истакла да је за Народну скупштину веома важна сарадња са цивилним сектором, а то мишљење је изнела и на основу искуства Женске парламентарне мреже.

 Комитет је констатовао и недовољну примену одредби којима се гарантује учешће жена у политичком и јавном животу. С тим у вези Тамара Трипић је подсетила да је Закон о избору народних посланика из 2009. године омогућио веће учешће жена у Народној скупштини, али да и даље жене нису у довољној мери заступљене у Народној скупштини. Као пример је навела то што у два парламентарна одбора нема ни једне жене, као ни у четири парламентарне делегације. Такође је истакла да је и даље уочљива родна сагрегација у односу на поједине ресоре.

 Када је реч о препорукама CEDAW комитета на крају је истакла и улогу Народне скупштине у имплементацији препоруке која се односи на измене и допуне кривичног, породичног и других закона у циљу ефикасног спречавања свих облика насиља над женама и заштите жртава. Поступање по овој препоруци подудара се и са обавезама које проистичу из Истанбулске конвенције, те народни посланици нарочито треба да обрате пажњу на будуће измене кривичног и породичног законодавства, као и других закона у овој области.

 Указала је на тешке последице насиља над женама. Ове године је у Србији убијена 41 жена, а насилници су толико ојачани да нападају и унутар сигурних кућа. Због ових трагичних података, неопходно је што пре приступити имплементацији Истанбулске конвенције. У том процесу, биће неопходно мењати описе појединих кривичних дела, уводити нова кривична дела, јачати сарадњу између надлежних органа, у већој мери примењивати већ постојећа законска решења, као што је мера удаљења насилника из места становања.

 Конвенција наглашава улогу парламента кроз члан 70. где стоји да су национални парламенти позвани да учествују у праћењу примене конвенције. Зато је битно да надлежно министарство размотри могућност да се усвоји план активности за примену конвенције, са одређивањем надлежних институција за њихово спровођење и проценом финансијских средстава и људских ресурса неопходних за њихову примену. Она је позвала народне посланике, нарочито чланице Женске парламентарне мреже, да подрже, иницирају или предложе законска решења којима ће се обезбедити што ефикаснија примена Конвенције, како бисмо у периоду који долази могли да констатујемо да је дошло да смањења броја жртава и да смо сви заједно успели да допринесемо решавању овог великог проблема. На крају је нагласила да је елементарно право сваког грађана и грађанке да добије заштиту од државе када су му/јој угрожена основна права, а до сада је 41 жена ове године у Србији изгубила право на живот.

 **Ана Сећиповић** – представница Удружења Ромкиња „Освит“ је у свом обраћању истакла да Ромску женску мрежу Србије чине 24 ромске женске организације са територије читаве Србије а да су се умрежили 2004. године и да су од 2004. до данас постале видљиве, понудиле држави многа решења за унапређење положаја Ромкиња и подигле ниво видљивости проблема Ромкиња. Посебно је скренула пажњу на препоруке CEDAW Комитета из области образовања, запошљавања и учешћа у политичком и јавном животу. Истакла је напоре Канцеларије за људска и мањинска права која је успела да од 2005. до сада подигне ниво укључености ромске деце у основни систем образовања. Скренула је пажњу да до наглог осипања долази када девојчице заврше основну школу. Такође је истакла да, полазећи од препорука, као и искустава земаља у окружењу и Европи, и у Србији се може користити модел да средње образовање постане редовно и обавезно образовање за сву децу. Предложила је да ромске девојчице због екстремно сиромашне ситуације у својим породицама добију финансијску подршку из локалних институција у облику бесплатних књига, бесплатног превоза, гардеробе. Сматра да је у школским уџбеницима присутно стереотипно приказивање ромске културе и живота. Истакла је и проблем запошљавања и похвалила акцију Канцеларије за људска и мањинска права „Програм стажиста“ који доприноси јачању самопоуздања младих, образовних Рома и Ромкиња. Сматра да је неопходно обезбедити и равноправно учешће жена Ромкиња у локалним механизмима јер их нема на местима одлучивања.

 **Лепојка Чаревић Митановски** – „Из круга“, говорила је у име организације која се бави питањима и проблемима жена са инвалидитетом. Изнела је став да ниједан закон не препознаје термин „жена са инвалидитетом“, осим неколико стратегија. Скренула је пажњу на Кривични законик по коме је за кривично дело силовања запрећена казна од 3-12 година затвора, док је за обљубу над немоћним лицем запрећена казна од 2-10 година. Једна од препорука CEDAW Комитета јесте да се измени Кривични законик Републике Србије па је у свом излагању апеловала да се овај члан промени. Скренула је пажњу на измене Породичног закона, нарочито да се води рачуна о мери исељења насилника. Истакла је важност запошљавања жена са инвалидитетом, као и питање њихове здравствене заштите, нарочито када је реч о њиховом репродуктивном здрављу. Од 2005. године организација „Из круга“ је едуковала 300 лекара и сестара и опремила преко 12 домова здравља са хидрауличним гинеколошким столицама. На крају свог излагања је истакла да и поред доношења инклузивног закона о образовању још увек је нејасно ко треба да финансира асистенте за децу са сметњама у развоју.

 **Тања Игњатовић** – Аутономни женски центар, истакла је важност дијалога између цивилног сектора и државе, као и да би независне женске организације требало да граде своје капацитете за паралелни систем праћења извештавања. Kонстатовала je да постоји формални напредак у смислу усвајања закона, стратегија и других државних докумената, али је навела слабу примену која резултира негативним ефектима, посебно на жене из маргинализованих друштвених група. Посебно је указала на кривично-правну и породично-правну заштиту, као и да недостају статистички подаци о случајевима насиља. Поменула је захтев Комитета да се у року од две године поднесе писана информација која се односи на мере за спречавање насиља у породици из чега јасно произилазе приоритети по којима требамо поступати.

 Аутономни женски центар и коалиција женских организација покренули су кампању са слоганом „Што нико не воли, треба променити. Потписујем Конвенцију Савета Европе против насиља према женама“. Сматра да је сада ред на Влади, пре свега на Министарству правде и Министарству унутрашњих послова, Министарству социјалне политике и Министарству здравља, да неодложно приступе неопходним изменама прописа и другим активностима. Аутономни женски центар ће организовати округли сто чија ће тема бити силовање и сродна кривична дела, а у складу са кампањом коју спроводи Савет Европе и Европски женски лоби, и нада се да ће се већ на том округлом столу направити консензус за оно што су три нужне претпоставке везане за ову тему: измена закона, протокол о поступању и формирање кризних центара за силовање.

 У дискусији која је уследила истакнуто је следеће:

 **Драган Кнежевић** – Управа за родну равноправност, упознао је присутне да, када је реч о Истанбулској конвенцији, Република Србија је од самог почетка била укључена у читав процес и израду текста саме конвенције. Сама та чињеница омогућила је Републици Србији да те идеје и решења постану део Националне стратегије за спречавање насиља над женама и насиља у партнерским односима, које је Република Србија усвојила 2011. године. Подсетио је на чињеницу да је Република Србија потписала и ратификовала Истанбулску конвенцију са резервом. То не значи да се Република Србија оградила од ових одредби, већ је резерва стављена због немогућности да у овом тренутку примењује све одредбе. Република Србија ради на отклањању тих немогућности, како би се Конвенција могла примењивати безрезервно.

 Што се тиче CEDAW-а, истакао је да је Управа за родну равноправност одређена да прати примену препорука овог тела Уједињених нација. У складу с тим, Управа је доставила надлежним органима, укључујући органе судске власти и Народну скупштину, издвојене поједине тачке из закључних запажања и затражено је од надлежних органа да предузму мере из своје надлежности. Посебно је истакао да што се тиче буџета Управе за родну равноправност, он је ове године смањен и да би добро било да се Женска парламентарна мрежа у овој фази, када је буџет актуелан, ангажује по овом питању. Затим је скренуо пажњу на обавезе Управе које проистичу из CEDAW препорука. Једна од тачака у CEDAW закључних запажања односи се на усвајање амандмана на члан 20. став 1. CEDAW конвенције. То је члан који се односи на процедурална питања самог комитета, на основу кога се захтева да се подржи усвајање амандмана. Захтев се односи и на Србију. Закон о потврђивању тог амандмана је био на дневном реду Одбора за људска и мањинска права и равноправност полова и он је једногласно прихваћен, али још увек није био на дневом реду Народне скупштине, па би то у наредном периоду требало урадити.

 **Тамара Трипић** је истакла да је по питању буџета, доста посланица већ дало амандмане на Предлог закона о буџету.

 **Гордана Стевановић**, заменица Заштитника грађана за родну равноправност и права деце, истакла је да је Заштитник грађана контролни механизам, последња степеница пред којим грађани врше заштиту својих права која су им ускраћена. Она је истакла да жене не познају у довољној мери своја права и да треба радити на јачању њихове свести, а такође и учинити механизме заштите што ефикаснијим. Скренула је пажњу да је Заштитник грађана послао писмо председници Канцеларије високог комесара везано за извештај у ставу 12. тачка ц, у коме је речено да већина притужби које је примила служба Заштитника грађана због дискриминације по основу пола одбијена због неоснованости. Таква тврдња је нетачна, јер није одбијена као неоснована, већ је одбачена као преурањена јер су се подносиоци најпре требали обратити Поверенику за заштиту равноправности.

 **Анита Беретић**, помоћница покрајинског секретара за привреду, запошљавање и равноправност полова је изнела предлог да Женска парламентарна мрежа Народне скупштине, заједно са Женском парламентарном мрежом у Војводини, надлежним одборима и свим другим органима којима је у надлежности ово питање, сагледа шта је учињено у извештајном периоду 2004-2008. године и 2008-2012. године и да се види који су то капацитети АП Војводине. Што се тиче борбе против насиља над женама, радна група припрема нацрт стратегије који ће обухватити за период до 2022. године. Навела је као циљ увођење јединствене евиденције у случају насиља над женама.

 **Зоја Гудовић** – активисткиња и феминисткиња, истакла је да је била у прилици да буде присутна у Женеви на представљању извештаја Републике Србије. Такође је поменула да је држава ове године забранила Параду поноса, па је зато поставила питање како ће се држава онда односити према потреби да се изврши измена породичног закона, прописа везаних за правосуђе, здравство, образовање, социјалну заштиту и остало, као и да ли ће се држава огласити по питању кажњавања насилника.

 **Сузана Пауновић**, директорка Канцеларије за људска и мањинска права се осврнула на питање унапређења положаја ЛГБТ особа. Навела је да је Влада први пут у једном свом документу – Стратегији превенције и заштите од дискриминације поменула да се ЛГБТ особе налазе у високом ризику од дискриминације и да су предвиђене мере које ће држава предузимати у циљу унапређења положаја ЛГБТ особа. Сматра да је ово велики корак унапред. Такође је навела да је Канцеларија за људска и мањинска права организовала обуку за 500 запослених у оквиру центара за социјални рад, ради стицања основних знања која се односе на рад са ЛГБТ особама. Организована је обука судија и тужилаца уз сарадњу са правосудном академијом за примену новог кривичног дела – злочин из мржње.

 **Емила** **Спасојевић** – канцеларија Повереника за заштиту равноправности, истакла је да се сматрају природним савезницима са претходним учесницима у расправи и да је време да се крене у конкретну активност. Подсетила је да је 2009. године било тешко донети Закон о забрани дискриминације, а већ данас можемо много ефикасније да радимо на његовој примени.

 **Тамара Трипић** је истакла да правни оквир за питања родне равноправности постоји, али да његова примена наилази на проблем и да се на то треба фокусирати.

 **Мехо Омеровић**, председник Одбора, на крају је закључио да је највећи проблем у спровођењу закона, како оних који се тичу људских права, тако и генерално свих осталих. Разлог за то је и често недоношење подзаконских аката од којих зависи примена закона. Зато се залаже за већу контролну функцију Парламента, и ту нас очекује највећи посао, поред законодавне и представничке функције. Област људских права јесте широка и то јесте осетљива тема, те баш зато морамо пуно више да радимо на што већој имплементацији закона. Истакао је добру сарадњу Одбора са надлежним државним органима, као и са невладиним сектором, која треба да се настави како би се доносили што квалитетнији закони и како би се што ефикасније примењивали.

**ПРЕДСЕДНИК ОДБОРА**

 **Мехо Омеровић с.р.**